## Pravilnik o hrani za posebne prehrambene potrebe

### NN 78/2008 (7.7.2008.), Pravilnik o hrani za posebne prehrambene potrebe

# MINISTARSTVO ZDRAVSTVA I SOCIJALNE SKRBI

**2561**

Na temelju članka 15. stavka 2. podstavka 9. Zakona o hrani (»Narodne novine«,
broj 46/2007) ministar zdravstva i socijalne skrbi uz suglasnost ministra
poljoprivrede, ribarstva i ruralnog razvoja donosi

## PRAVILNIK

### O HRANI ZA POSEBNE PREHRAMBENE POTREBE1

I. OPĆE ODREDBE

Članak 1.

Ovim Pravilnikom propisuju se uvjeti koje mora ispunjavati hrana za posebne
prehrambene potrebe prilikom stavljanja na tržište.

Članak 2.

Hrana za posebne prehrambene potrebe jest hrana koja se zbog posebnog sastava
ili posebnog načina proizvodnje razlikuje od sve ostale hrane. Zbog prehrambenih
svojstava i namjene koriste je osobe s posebnim prehrambenim potrebama te se
označava na način da se navedeno istakne.
Hrana za posebne prehrambene potrebe namijenjena je:
– osobama kod kojih je poremećen proces probave ili metabolizma,
– osobama koje se nalaze u posebnim fiziološkim stanjima i kod kojih je potrebno
postići posebno djelovanje kontroliranim unosom određenih sastojaka hrane,
– dojenčadi ili maloj djeci.

Članak 3.

Hrana za posebne prehrambene potrebe u smislu ovoga Pravilnika jest:
1. hrana bez glutena,
2. hrana namijenjena osobama sa smetnjama u metabolizmu ugljikohidrata
(dijabetes),
3. hrana s niskom i smanjenom energetskom vrijednosti za smanjenje tjelesne
mase,
4. hrana za dojenčad i malu djecu,
5. prerađena hrana na bazi žitarica za dojenčad i malu djecu,
6. hrana za posebne medicinske namjene,
7. hrana namijenjena sportašima i osobama sa povećanom tjelesnom aktivnošću.

Članak 4.

Odredbe ovoga Pravilnika ne odnose se na dodatke prehrani.

Članak 5.

Hrana za posebne prehrambene potrebe iz članka 3. ovoga Pravilnika prilikom
stavljanja na tržište mora osim uvjeta iz ovoga Pravilnika ispunjavati i
specifične uvjete ako su propisane posebnim propisima.
Posebni propisi odnose se na:
(a) posebne zahtjeve u pogledu sastava i svojstava hrane,
(b) odredbe o kakvoći sirovina,
(c) higijenske zahtjeve,
(d) popis aditiva,
(e) odredbe o označavanju, reklamiranju i prezentiranju,
(f) postupke uzorkovanja i metode analiza potrebne za provjeru sukladnosti sa
zahtjevima posebnih propisa i
(g) druge dozvoljene promjene.

Članak 6.

Hrana za posebne prehrambene potrebe mora biti takvog sastava ili svojstava da
je prikladna za posebne prehrambene potrebe.
Hrana iz članka 3. ovoga Pravilnika mora biti sukladna svim obveznim odredbama
koje se primjenjuju i na svu ostalu hranu osim u dijelu koji se odnosi na
posebna svojstva hrane za posebne prehrambene potrebe definirane u članku 2.
ovoga Pravilnika.

II. OZNAČAVANJE

Članak 7.

Hrana iz članka 2. stavka 2. podstavka 1. i 2. ovoga Pravilnika može se označiti
kao »dijetetska hrana«.
Pri označavanju, reklamiranju ili prezentiranju uobičajene hrane zabranjeno je:
– upotrebljavati nazive: »dijetetska« pojedinačno ili zajedno s drugim riječima
za označavanje navedene hrane;
– upotrebljavati bilo kakve druge oznake ili reklamirati na način koji bi mogao
dati utisak da se radi o hrani iz članka 2. ovoga Pravilnika.

Članak 8.

Označavanje i način označavanja, reklamiranja i prezentiranja hrane iz članka 2.
ovoga Pravilnika ne smije hrani pripisivati svojstva prevencije, liječenja
bolesti ljudi ili upućivati na takva svojstva.
Osobama koje imaju odgovarajuće obrazovanje u nutricionizmu, medicini ili
farmaciji mogu se pružati dodatni podaci ili preporuke vezane uz hranu za
posebne prehrambene potrebe.

Članak 9.

Hrana za posebne prehrambene potrebe označava se sukladno Pravilniku o
označavanju, reklamiranju i prezentiranju hrane («Narodne novine« broj 41/08)2.
Pri označavanju hrane iz članka 2 ovoga Pravilnika sukladno stavku 1. ovoga
članka navodi se i sljedeće:
– uz naziv pod kojim se hrana iz članka 2. ovoga Pravilnika stavlja na tržište
navode se njezina posebna prehrambena svojstva, osim u slučaju hrane za posebne
prehrambene potrebe iz članka 2. stavka 2. podstavka 3. ovoga Pravilnika kada se
navodi namjena tih proizvoda.
Pri označavanju hrane iz članka 3. ovoga Pravilnika sukladno stavku 1. ovoga
članka mora se navesti, ako posebnim propisima nije drukčije propisano i
sljedeće:
– pojedine sastojke izražene kvalitativno i kvantitativno ili posebni postupak
prerade koji hrani daje posebna prehrambena svojstva,
– energetsku vrijednost izraženu u kJ i kcal te sadržaj ugljikohidrata,
bjelančevina i masti na 100 g ili 100 mL gotovog proizvoda i ako je potrebno na
jedan obrok. Ako je energetska vrijednost manja od 50 kJ (12 kcal) na 100 g ili
100 ml gotovog proizvoda, navedeni se podaci mogu zamijeniti riječima: »
energetska vrijednost manja od 50 kJ (12 kcal) na 100 g« ili riječima:«
energetska vrijednost manja od 50 kJ (12 kcal) na 100 mL«.

Članak 10.

Stavljanje u maloprodaju hrane iz članka 2. ovoga Pravilnika dopušteno je samo
kao pretpakovina te ista mora u cijelosti pokrivati hranu.

III. STAVLJANJE NA TRŽIŠTE

Članak 11.

Za učinkovito praćenje hrane za posebne prehrambene potrebe koja se nalazi na
tržištu Republike Hrvatske primjenjuju se sljedeće odredbe:
Kad se hrana za posebne prehrambene potrebe iz članka 3. točke 1.do 5. ovoga
Pravilnika prvi puta stavlja na tržište Republike Hrvatske subjekt u poslovanju
s hranom mora o tome obavijestiti Ministarstvo zdravstva i socijalne skrbi (u
daljnjem tekstu: Ministarstvo) u roku od sedam dana od prvog stavljanja na
tržište. Obavijest sadrži podatke o nazivu i adresi proizvođača ili onoga koji
hranu pakira ili stavlja na tržište, a registriran je u Republici Hrvatskoj te
ostale podatke koji označavaju proizvod propisane posebnim propisima. Obavijest
se podnosi u pisanom i elektroničkom obliku sukladno uputama koje se nalaze na
web-stranici Ministarstva (http://www.mzss.hr).
Za hranu za posebne prehrambene potrebe koja nije navedena u članku 3. ovoga
Pravilnika i hranu navedenu u članku 3. točki 6. koja se ne nalazi na tržištu
Europske unije i hranu navedenu u članku 3. točki 7. ovoga Pravilnika i ostalu
uobičajenu hranu koja je pogodna za posebne prehrambene potrebe, subjekt u
poslovanju s hranom prije prvog stavljanja na tržište Republike Hrvatske mora
dobiti odobrenje Ministarstva.
Za hranu za posebne prehrambene potrebe iz članka 3. točke 6. ovoga Pravilnika
koja se nalazi na tržištu Europske unije, subjekt u poslovanju s hranom obvezan
je izvijestiti Ministarstvo sukladno stavku 1. ovoga članka i priložiti potvrdu
nadležnog tijela zemlje članice Europske unije u kojoj je navedena hrana prvi
put stavljena na tržište. Ako država članica u kojoj je navedena hrana prvi put
stavljena na tržište nema uspostavljen sustav notifikacije, subjekt u poslovanju
s hranom mora priložiti potvrdu nadležnog tijela zemlje izvoznice da se radi o
hrani za posebnu medicinsku namjenu.
Zahtjev za dobivanje odobrenja iz stavka 3. ovoga članka podnosi se u pisanom i
elektroničkom obliku sukladno uputama koje se nalaze na web-stranici
Ministarstva.

Članak 12.

Ministar nadležan za zdravstvo (u daljnjem tekstu: ministar) imenuje
Povjerenstvo za hranu za posebne prehrambene potrebe (u daljnjem tekstu:
Povjerenstvo).
Odobrenje iz članka 11. stavka 3. ovoga Pravilnika, daje, odnosno uskraćuje
ministar na temelju mišljenja Povjerenstva.
Povjerenstvo donosi Poslovnik o radu.
Troškove u postupku davanja odobrenja iz stavka 2. ovoga članka snosi
podnositelj zahtjeva, a iznos troškova određuje ministar.

Članak 13.

Ministarstvo vodi Registar hrane za posebne prehrambene potrebe koja je
stavljena na tržište Republike Hrvatske u elektroničkom obliku. Registar hrane
nalazi se na web-stanici Ministarstva.

Članak 14.

Hrana iz članka 2. ovoga Pravilnika koja je sukladna ovom Pravilniku i posebnim
propisima o hrani za posebne prehrambene potrebe, a vezano uz sastav, proizvodnu
specifikaciju, reklamiranje ili označavanje, te stavljanje na tržište može se
slobodno nalaziti na tržištu Republike Hrvatske.
Zabranjeno je stavljanje na tržište hrane za posebne prehrambe­ne potrebe koja
ne udovoljava zahtjevima iz stavka 1. ovoga članka.

Članak 15.

Ako se utvrdi da hrana za posebne prehrambene potrebe koja ne pripada u jednu od
skupina iz članka 3. ovoga Pravilnika ili da ugrožava zdravlje ljudi, a nalazi
se u slobodnom prometu u Republici Hrvatskoj, ministar može privremeno
obustaviti ili ograničiti stavljanje na tržište takve hrane na područje
Republike Hrvatske.
Ministar izvješćuje čelnika nadležnog tijela o poduzetim mjerama iz stavka 1.
ovoga članka i razlozima donošenja takvih mjera.
Nadležno tijelo izvješćuje Europsku komisiju i države članice Europske unije.

Članak 16.

Ako se za pojedine skupine hrane za posebne prehrambene potrebe, na temelju
novih ili ponovne procjene postojećih podataka utvrde razlozi da određena hrana
za posebne prehrambene potrebe ugrožava zdravlje ljudi iako je sukladna
odgovarajućem posebnom propisu, ministar može privremeno obustaviti ili
ograničiti stavljanje na tržište te hrane na području Republike Hrvatske.
Ministar izvješćuje čelnika nadležnog tijela o poduzetim mjerama iz stavka 1.
ovog članka i razlozima donošenja takvih mjera.
Nadležno tijelo izvješćuje Europsku komisiju i države članice Europske unije.

IV. TVARI KOJE SE UPOTREBLJAVAJU U PROIZVODNJI HRANE ZA POSEBNE PREHRAMBENE
POTREBE

Članak 17.

Tvari i njihovi kemijski oblici koje se dodaju u hranu za posebne prehrambene
potrebe moraju biti sukladni Prilogu I. koji je otisnut uz ovaj Pravilnik i
njegov je sastavni dio, a njihova uporaba mora biti u sukladna svim specifičnim
odredbama koje su propisane posebnim propisima
Ne dovodeći u pitanje odredbe posebnog propisa3, ostale tvari dodane za posebne
prehrambene potrebe, a koje ne pripadaju ni jednoj od kategorija navedenih u
Prilogu I. ovoga Pravilnika, smiju biti korištene u proizvodnji hrane za posebne
prehrambene potrebe.
Uporaba hranjivih tvari u hrani za posebne prehrambene potrebe mora dovesti do
proizvodnje zdravstveno ispravne hrane koja ispunjava posebne prehrambene
potrebe osoba kojima su namijenjene kako je uspostavljeno opće prihvaćenim
znanstvenim podacima.

Članak 18.

Ministarstvo može od proizvođača ili ako je primjereno od uvoznika zatražiti
dostavu stručnih i znanstvenih podataka koji dokazuju sukladnost hrane s člankom
2 ovoga Pravilnika uzimajući u obzir podatke iz članka 9. ovoga Pravilnika. Ako
su takvi stručni i znanstveni podaci već objavljeni u priznatoj publikaciji,
dostatno je pozivanje na tu publikaciju.

Članak 19.

Ako su za pojedine tvari iz Priloga I. ovoga Pravilnika posebnim propisom
propisani kriteriji čistoće isti se primjenjuju u svrhu ovog Pravilnika.
Za tvari za koje još nisu određeni kriteriji čistoće, do stupanja na snagu
takvih propisa koriste se opće prihvatljivi kriteriji čistoće koje preporučuju
međunarodna tijela.

V. ZAVRŠNE ODREDBE

Članak 20.

Danom stupanja na snagu ovoga Pravilnika prestaje važiti Pravilnik o hrani za
posebne prehrambene potrebe (»Narodne novine«, broj 81/2004) osim odredbi koje
se odnose na dodatke prehrani, dodatke prehrani za sportaše, hranu sa
zdravstvenim tvrdnjama, posebnih odredbi za hranu za posebne medicinske namjene,
hranu namijenjenu redukciji tjelesne mase, hranu namijenjenu osobama oboljelim
od šećerne bolesti, hranu s malom, smanjenom i/ili izmijenjenom količinom
hranjivih sastojaka, hranu sa značajnim sadržajem bogatu i/ili obogaćenu
hranjivim sastojcima, hranu sa smanjenom ili povećanom energetskom vrijednošću i
hranu bez glutena.

Članak 21.

Rješenja o odobrenju za stavljanje na tržište hrane za posebne prehrambene
potrebe za hranu koja nije navedena u članku 3. ovoga Pravilnika i hranu
navedenu u članku 3. točki 6. i 7. ovoga Pravilnika dana na temelju propisa koji
su važili do dana stupanja na snagu ovoga Pravilnika važe do isteka roka na koja
su dana.

Članak 22.

Posebni propisi o novoj hrani i sastojcima nove hrane iz članka 17. stavka 2.
ovoga Pravilnika donijet će se do 30. ožujka 2009. godine.

Članak 23.

Ovaj Pravilnik stupa na snagu osmoga dana od dana objave u »Narodnim novinama«,
osim odredbe članka 15. stavka 3. i članka 16. stavka 3. ovoga Pravilnika koje
stupaju na snagu danom pristupanja Republike Hrvatske Europskoj uniji, a odredbe
članka 13. stupaju na snagu 30. lipnja 2010. godine.

Klasa: 011-02/08-01/34
Urbroj: 534-07-08-1
Zagreb, 30. lipnja 2008.

Ministar
**mr. Darko Milinović, dr. med.**, v. r.

**PRILOG I.**

TVARI KOJE SE MOGU DODATI HRANI ZA POSEBNE PREHRAMBENE POTREBE

U svrhu ove tablice:
– ‘HPMN’ (hrana za posebnu medicinsku namjenu) znači hrana za posebnu medicinsku
namjenu
– ‘Sve HPPP’ znači dijetetska hrana za posebne prehrambene potrebe uključujući
HPMN, ali izuzevši početnu i prijelaznu hranu za dojenčad, prerađenu hranu na
bazi žitarica te dječju hranu namijenjenu dojenčadi i malenoj djeci.

|  |  |  |
| --- | --- | --- |
| Tvar | Uvjet upotrebe | |
| sve HPMN | HPPP |
| Kategorija 1. Vitamini |  |  |
| VITAMIN A  – retinol  – retinil acetat  – retinil palmitat  – beta karoten | x  x  x  x |  |
| VITAMIN D  – holekalciferol  – ergokalciferol | x  x |  |
| VITAMIN E  – D-alfa-tokoferol  – DL-alfa-tokoferol  – D-alfa-tokoferil acetat  – DL-alfa-tokoferil acetat  – D-alfa-tokoferil sukcinatna kiselina | x  x  x  x  x |  |
| VITAMIN K  – filokinon (fitomenadion) | x |  |
| VITAMIN B1  – tiamin hidroklorid  – tiamin mononitrat | x  x |  |
| VITAMIN B2  – riboflavin  – natrijev riboflavin 5’-fosfat | x  x |  |
| NIACIN  – nikotinska kiselina  – nikotinamid | x  x |  |
| PANTOTENSKA KISELINA  – kalcijev D-pantotenat  – natrijev D-pantotenat  – deksapantenol | x  x  x |  |
| VITAMIN B6  – piridoksin hidroklorid  – piridoksin 5’-fosfat  – piridoksin dipalmitat | x  x  x |  |
| FOLNA KISELINA  – pteroilmonoglutaminska kiselina  – kalcijev L-metilfolat | x  x |  |
| VITAMIN B12  – cijanokobalamin  – hidroksikobalamin | x  x |  |
| BIOTIN  – D-biotin | x |  |
| VITAMIN C  – L-askorbinska kiselina  – natrijev L-askorbat  – kalcijev L-askorbat  – kalijev L-askorbat  – L-askorbil 6-palmitat | x  x  x  x  x |  |
| Kategorija 2. Minerali |  |  |
| KALCIJ  – karbonat  – klorid  – soli citratne kiseline  – glukonat  – glicerofosfat  – laktat  – soli ortofosforne kiseline  – hidroksid  – oksid  – sulfat | x  x  x  x  x  x  x  x  x  x |  |
| MAGNEZIJ  – acetat  – karbonat  – klorid  – soli citratne kiseline  – glukonat  – glicerofosfat  – soli ortofosforne kiseline  – laktat  – hidroksid  – oksid  – sulfat  – magnezijev L-aspartat | x  x  x  x  x  x  x  x  x  x  x | x |
| ŽELJEZO  – željezov karbonat  – željezov citrat  – željezov amonij citrat  – željezov glukonat  – željezov fumarat  – željezov natrij difosfat  – željezov laktat  – željezov sulfat  – željezov difosfat (željezov pirofosfat)  – željezov saharat  – elementarno željezo (karbonil + elektrolitski  + redukcija vodika)  – željezov bisglicinat | x  x  x  x  x  x  x  x  x  x  x       x |  |
| BAKAR  – bakrov karbonat  – bakrov citrat  – bakrov glukonat  – bakrov sulfat  – bakar – lizin kompleks | x  x  x  x  x |  |
| JOD  – kalijev jodid  – kalijev jodat  – natrijev jodid  – natrijev jodat | x  x  x  x |  |
| CINK  – acetat  – klorid  – citrat  – glukonat  – laktat  – oksid  – karbonat  – sulfat | x  x  x  x  x  x  x  x |  |
| MANGAN  – karbonat  – klorid  – citrat  – glukonat  – glicerofosfat  – sulfat | x  x  x  x  x  x |  |
| NATRIJ  – bikarbonat  – karbonat  – klorid  – citrat  – glukonat  – laktat  – hidroksid  – soli ortofosforne kiseline | x  x  x  x  x  x  x  x |  |
| KALIJ  – bikarbonat  – karbonat  – klorid  – citrat  – glukonat  – glicerofosfat  – laktat  – hidroksid  – soli ortofosforne kiseline | x  x  x  x  x  x  x  x  x |  |
| SELEN  – natrijev selenat  – natrij vodik selentin  – natrijev selenit | x  x  x |  |
| KROM (III) i njegovi heksahidrati  – klorid  – sulfat | x  x |  |
| MOLIBDEN (VI)  – amonijev molibdat  – natrijev molibdat | x  x |  |
| FLUOR  – kalijev fluorid  – natrijev fluorid | x  x |  |
| Kategorija 3. Aminokiseline |  |  |
| – L-alanin  – L-arginin  – L-asparaginska kiselina  – L-citrulin  – L-cistein  – cistin  – L-histidin  – L-glutaminska kiselina  – L-glutamin  – glicin  – L-izoleucin  – L-leucin  – L-lizin  – L-lizin acetat  – L-metionin  – L-ornitin  – L-fenilalanin  – L-prolin  – L-treonin  – L-triptofan  – L-tirozin  – L-valin  – L-serin  – L-arginin-L-aspartat  – L-lizin-L-aspartat  – L-lizin-L-glutamat  – N-acetil-L-cistein  – N-acetil-L-metionin | x  x        x  x  x  x  x     x  x  x  x  x  x  x     x  x  x  x | x  x                 x                       x              x  x  x  x  x  x**4** |
| Za aminokiseline, koliko god je primjenjivo, također natrijeve, kalijeve, kalcijeve i magnezijeve soli kao i njihovi hidrokloridi smiju se koristiti |  |  |
| Kategorija 4. Karnitin i taurin |  |  |
| – L-karnitin  – L-karnitin hidroklorid  – taurin  – L-karnitin-L-tartrat | x  x  x  x |  |
| Kategorija 5. Nukleotidi |  |  |
| – adenozin 5’-fosfatna kiselina (AMP)  – AMP natrijeve soli  – citidin 5’-monofosfatna kiselina (CMP)  – CMP natrijeve soli  – gvanozin 5’-fosfatna kiselina (GMP)  – GMP natrijeve soli  – inozin 5’-fosfatna kiselina (IMP)  – IMP natrijeve soli  – uridin 5’-fosfatna kiselina (UMP)  – UMP natrijeve soli | x  x  x  x  x  x  x  x  x  x |  |
| Kategorija 6. Kolin i inozitol |  |  |
| – kolin  – kolin klorid  – kolin bitartrat  – kolin citrat  – inozitol | x  x  x  x  x |  |

 \_\_\_\_\_
1 Pravilnikom se
preuzimaju odredbe Direktive 89/398/EZ od 3. svibnja 1988. o usklađivanju
zakonodavstva država članica koje se odnosi na hranu za posebne prehrambene
potrebe i Direktive Komisije 2001/15/EZ od 15. veljače 2001. o tvarima koje se u
posebne prehrambene svrhe mogu dodati hrani za posebne prehrambene potrebe
2 Pravilnikom su preuzete odredbe 2000/13/EC Europskog parlamenta i
Vijeća od 15. srpnja 1991. o usklađivanju propisa država članica koji se odnose
na označavanje, prezentaciju i reklamiranje prehrambenih proizvoda
3 Posebnim će se propisom preuzeti Uredba 258/1997/EZ Europskog
parlamenta i Vijeća od 27. studenog 1997. o novoj hrani i sastojcima nove hrane
4 U proizvodima
namijenjenim starijima od 1 godine.

Pravilnik, NN 78/2008-2561
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)